Tarybos reglamentas (EB) Nr. 1278/94
1994 m. gegužės 30 d.
iš dalies keičiantis Reglamentą (EEB) Nr. 338/91, nustatantį šviežių ir atšaldytų avienos skerdenų Bendrijos standartinę kokybę, ir Reglamentą (EEB) Nr. 2137/92 dėl Bendrijos avienos skerdenų klasifikavimo skalės ir šviežių ir atšaldytų avienos skerdenų Bendrijos standartinės kokybės nustatymo
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į 1989 m. rugsėjo 25 d. Tarybos reglamentą (EEB) Nr. 3013/89 dėl bendro avienos ir ožkienos rinkos organizavimo [1], ypač į jo 4 straipsnio 2 dalį,
atsižvelgdama į Komisijos pasiūlymą,
kadangi 1991 m. vasario 5 d. Tarybos reglamentas (EEB) Nr. 338/91, nustatantis šviežių ir atšaldytų avienos skerdenų Bendrijos standartinę kokybę [2], galioja iki 1993 m. prekybos metų pabaigos, iki kol bus nustatyti Bendrijos skerdenų klasifikavimo standartai;
kadangi dar nepadaryta pakankama pažanga taikant skerdenų klasifikavimą, kad šiuo metu būtų galima nustatyti minimus standartus; kadangi dabartinę standartinę kokybę reikėtų taikyti iki 1997 prekybos metų pabaigos;
kadangi Komisijos ataskaitą apie Reglamento (EEB) Nr. 2137/92 taikymąą, planuotą pateikti ne vėliau kaip 1995 m. gruodžio 31 d., dabar reikėtų numatyti ne vėlesniam laikui kaip 1996 m. gruodžio 31 d., ir su ja pateikti pasiūlymą dėl naujo standartinės kokybės apibrėžimo, palaipsniui taikytino nuo 1998 prekybos metų; kadangi dėl to tikslas privalomai taikyti Bendrijos skalę, pradžioje numatytas anksčiausiai 1996 m., dabar gali būti įgyvendintas ne anksčiau kaip 1999 m.;
kadangi Reglamento (EEB) Nr. 2137/92 III priedą reikėtų pakeisti, atsižvelgiant į kokybės reikalavimus, susijusius su riebumo klase,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 338/91 2 straipsnio antra pastraipa pakeičiama ir išdėstoma taip:
"Jis taikomas 1991-1997 prekybos metams imtinai"
.
2 straipsnis
Šiuo dokumentu Reglamentas (EEB) Nr. 2137/92 iš dalies keičiamas taip:
1. 8 straipsnis išbraukiamas.
2. 9 straipsnis iš dalies keičiamas taip:
- pirmoje pastraipoje žodžiai "1995 m. gruodžio 31 d." keičiami žodžiais "1996 m. gruodžio 31 d.",
- antroje pastraipoje žodžiai "1996 m. prekybos metai" keičiami žodžiais "1999 m. prekybos metai" ir žodžiai "1997 m. sausio 1 d." keičiami žodžiais "2000 m. sausio 1 d.".
3. III priedas keičiamas šio reglamento priedu.
3 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1994 m. gegužės 30 d.